KOMMISSIONENS FORORDNING (EF) Nr. 918/95 af 26. april 1995 om udskydelse af fristen for tilsåning af visse arealer med visse markafgrøder

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Østrigs, Finlands og Sveriges tiltrædelse,

under henvisning til Rådets forordning (EØF) nr. 1765/92 af 30. juni 1992 om indførelse af en støtteordning for producenter af visse markafgrøder (1), senest ændret ved akten vedrørende Østrigs, Finlands og Sveriges tiltrædelse, særlig artikel 12, og

ud fra følgende betragtninger:

Ifølge artikel 10, stk. 2, i forordning (EØF) nr. 1765/92 skal producenterne for at opnå ret til godtgørelse under ordningen for markafgrøder have sået frøene og have indgivet en støtteansøgning senest den 15. maj forud for den pågældende høst;

i artikel 2, stk. 1, litra c) og d), i Kommissionens forordning (EØF) nr. 2295/92 af 31. juli 1992 om gennemførelsesbestemmelser til støtteordningen for producenter af proteinfrø som omhandlet i artikel 6 i Rådets forordning (EØF) nr. 1765/92 (2), senest ændret ved forordning (EF) nr. 2203/94 (3), er den 15. maj fastsat som den seneste frist, som medlemsstaterne kan fastsætte for tilsåning med og indgivelse af ansøgninger for proteinafgrøder;

i visse tilfælde kan majs og sorghum ikke tilsås på rimelige betingelser inden ovennævnte dato; på grund af klimaforholdene i Finland og Sverige sås korn, proteinafgrøder og hørfrø efter den 15. maj i visse områder i disse medlemsstater; det bør derfor fastsættes, at fristen for tilsåning med sådanne afgrøder forlænges; de forlængede frister må dog ikke svække effektiviteten af støtteordningen for producenter af visse markafgrøder eller skade kontrollen med ordningen;

de områder i Belgien, Nederlandene og Finland, der er anført i bilagene, svarer til regionerne i disse medlemsstater;

udskydelse af tilsåningsdatoen for visse afgrøder i visse områder udgør ikke en tilstrækkelige grund til at ændre den dato, der er fastsat for indgivelse af ansøgninger om hektarstøtte, jf. artikel 6, stk. 2, i Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger (4), senest ændret ved forordning (EF) nr. 3235/94 (5); med henblik på at forenkle sagsbehandlingen, kan der dog indføres en procedure, hvorefter manglende meddelelse fra producentens side er ensbetydende med bekræftelse af tilsåning;

for at sikre en regelmæssig forsyning af sukkermajs fra producenterne til forarbejdningsindustrien året igennem er det nødvendigt, at producenterne sættes i stand til at sprede deres tilsåninger over en længere periode; den endelige tilsåningsfrist for sukkermajs bør derfor forlænges til den 15. juni;

de i denne forordning fastsatte foranstaltninger er i overensstemmelse med udtalelse fra Den Fælles Forvaltningskomité for Korn, Olie og Fedtstoffer samt Tørret Foder -

UDSTEDT FØLGENDE FORORDNING:

Artikel 1

1. Uanset artikel 10, stk. 2, i forordning (EØF) nr. 1765/92 udskydes fristen for tilsåning med majs og sorghum til den 31. maj forud for det pågældende produktionsår i områder, der skal fastlægges af medlemsstaten, og som ligger inden for de regioner, der er anført i bilag I til nærværende forordning.

2. Uanset artikel 10, stk. 2, i forordning (EØF) nr. 1765/92 og artikel 2, stk. 1, litra d), i forordning (EØF) nr. 2295/92, udskydes fristen for tilsåning med andre markafgrøder end oliefrø i Finland og Sverige til den 31. maj forud for det pågældende produktionsår i områder, der skal fastlægges af medlemsstaten, og som ligger inden for de regioner, der er anført i bilag II til nærværende forordning.

3. Uanset artikel 10, stk. 2, i forordning (EØF) nr. 1765/92 og artikel 2, stk. 1, litra d), i forordning (EØF) nr. 2295/92, udskydes fristen for tilsåning med andre markafgrøder end oliefrø i Finland og Sverige til den 15. juni i områder, der skal fastlægges af medlemsstaten, og som ligger inden for de regioner, der er anført i bilag III til nærværende forordning.

4. Uanset artikel 10, stk. 2, i forordning (EØF) nr. 1765/92, udskydes fristen for tilsåning med sukkermajs til den 15. juni forud for det pågældende produktionsår. Medlemsstaterne vedtager de kontrolforanstaltninger, der er påkrævet for anvendelsen af nærværende stykke.

Artikel 2

Ud over Kommissionens forordning (EØF) nr. 3887/92 (6), gælder følgende:

a) fristen for bekræftelse af tilsåningerne over for myndighederne fastsættes til:

- den 31. maj for tilsåninger i de regioner, der er anført i bilag I og II

- 15. juni for tilsåninger i de regioner, der er anført i bilag III, og for sukkermajs

b) medlemsstaterne kan indføre en bekræftelsesprocedure, hvorefter manglende meddelelse fra producentens side er ensbetydende med en bekræftelse af tilsåning. Af samme grund skal producenter, der ikke har foretaget de planlagte tilsåninger, meddele dette.

Artikel 3

Medlemsstaterne meddeler senest den 31. maj 1995 Kommissionen, hvilke foranstaltninger de har truffet med henblik på anvendelsen af nærværende forordning.

Artikel 4

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. april 1995.

På Kommissionens vegne

Franz FISCHLER

Medlem af Kommissionen

(1) EFT nr. L 181 af 1. 7. 1992, s. 12.

(2) EFT nr. L 221 af 6. 8. 1992, s. 28.

(3) EFT nr. L 236 af 10. 9. 1994, s. 12.

(4) EFT nr. L 355 af 5. 12. 1992, s. 1.

(5) EFT nr. L 338 af 28. 12. 1994, s. 16.

(6) EFT nr. L 391 af 31. 12. 1992, s. 36.

BILAG I

>TABELPOSITION>

BILAG II

>TABELPOSITION>

BILAG III

>TABELPOSITION>